נאכן אדורך גיין די שווערע גלות יארן זענען די אידישע קינדער ב"ה באפרייט, אבער נישט סתם נאר מיט כבוד און פאראד, וואס איז געקומען באגלייט מיט וואונדערליכע מכות און דער שפאלטונג פונעם ים, שירה האבן זיי געזינגען אלע האבן געזעהן און געשפירט דעם זה אלי ואנוהו... און יעצט זענען די אידישע קינדער אויפן וועג צו קבלת התורה, די תוה"ק אין אונזער פרשה דערציילט אונז ווי אזוי כלל ישראל גרייט זיך צו באקומען די הייליגע תורה, אלע זענען זיך מאחד "כאיש אחד בלב אחד" מיט איין הארץ גייען זיי מקבל זיין דאס טייערסטע און הייליגסטע, און דערנאך ווי אזוי עם ישראל ווערט געקרוינט אלץ דער אויסגעוועלטע פאלק וִהְיִיתֶם לִי סְגֻלָּה מִכָּל הָעַמִּים כִּי לִי כָּל הָאָרֶץ... מַמְלֶכֶת כֹּהֲנִים וְגוֹי קָדוֹשׁ, די אידישע קינדער הערנדיג דעם דבר ה' קענען זיי נישט ווארטן נאר שרייען גלייך אויס כֹּל אֲשֶׁר דִּבֶּר ה' נַעֲשֶׂה... דער גרויסע טאג איז אנגעקומען, דער גרויסע מעמד ווי מיליאנע אידן זענען געשטאנען האנט ביי האנט, געהערט און געזעהן ווי בורא עולם אליין געבט איבער די תורה הקדושה פאר זיינע באליבטע קינדערלעך... ווען די אידישע קינדער האבן געהערט אלעס וואס ס'שטייט אין די הייליגע תורה האבן זיי מיט א שמחה אויסגערופן און מקבל געווען אויף זיך "נַעֲשֶׂה וְנִשְׁמָע"...